Aprobat în ședința Guvernului din\_\_\_\_\_\_\_\_\_\_\_\_\_\_ 2024

Decizia protocolară nr. \_\_\_\_\_\_\_/2024

**UE**

*Proiect*

**L E G E**

**pentru modificarea Legii 179/2016**

**(cu privire la întreprinderile mici și mijlocii)**

Prezenta lege transpune prevederile Recomandării 2003/361/CE a Comisiei Europene din 06 mai 2003 cu privire la definirea întreprinderilor micro, mici și mijlocii (CELEX: 32003H0361), publicată în Jurnalul Oficial a Uniunii Europene L 124 p. 36 din 20 mai 2003.

**Art. I.** – Legea nr. 179/2016 cu privire la întreprinderile mici și mijlocii (publicată în Monitorul Oficial al Republicii Moldova, nr. 306-313, art. 651 din 16.09.2016), cu modificările ulterioare, se modifică după cum urmează:

1. Articolul 4 alineatul (1) literele a) și b) se expun în următoarea redacție:

„a) au un număr mediu anual de salariați, determinați în condițiile articolului 55, de până la 250;

b) realizează o cifră anuală de afaceri (venituri din vânzări) de până la 50 milioane euro, echivalent în lei, sau dețin active totale (active imobilizate și active circulante) care nu depășesc echivalentul în lei a 43 milioane euro.”.

1. Articolul 5:

1) alineatul (1), literele a), b) și c), se expun în următoarea redacție:

„a) întreprinderi micro – întreprinderi care au cel mult 9 salariați, realizează o cifră anuală de afaceri sau dețin active totale de până la 2 milioane euro, echivalent în lei;

b) întreprinderi mici – întreprinderi care au cel mult 49 de salariați, realizează o cifră anuală de afaceri sau dețin active totale de până la 10 milioane euro, echivalent în lei;

c) întreprinderi mijlocii – întreprinderi care au cel mult 249 de salariați, realizează o cifră anuală de afaceri de până la 50 milioane euro, echivalent în lei, sau dețin active totale care nu depășesc echivalentul în lei a 43 milioane euro”.

2) alineatul (3) se exclude.

1. Legea se completează cu articolele 51 – 56 , cu următorul cuprins:

„**Articolul 51** Tipurile de întreprinderi, în funcție de relația lor cu alte întreprinderi.

În funcție de relația lor cu alte întreprinderi, raportată la capitalul sau la drepturile de vot deținute ori la dreptul de a exercita o influență dominantă, pot exista 3 tipuri de întreprinderi:

a) întreprinderi autonome;

b) întreprinderi partenere;

c) întreprinderi legate.

**Articolul 52** Întreprinderea autonomă.

(1) O întreprindere autonomă este orice întreprindere care nu este clasificată ca întreprindere legată sau ca întreprindere parteneră, în sensul prezentei legi.

(2) O întreprindere este autonomă dacă deține mai puțin de 25% din capitalul social sau din drepturile de vot (oricare dintre acestea este mai mare) în una ori în mai multe întreprinderi sau dacă una ori mai multe întreprinderi nu dețin mai mult de 25% din capitalul social sau din drepturile de vot ale întreprinderii în cauză.

(3) Prin excepție de la prevederile alin. (2), o întreprindere este considerată autonomă, neavând, prin urmare, nici o întreprindere parteneră, chiar dacă acest prag de 25% este atins sau depășit de către următoarele categorii de investitori, cu condiția ca acești investitori să nu fie legați, în sensul art. 54, individual sau în comun, de întreprinderea în cauză:

a) societăți publice de investiții, societăți de capital de risc, persoane fizice sau grupuri de persoane fizice care realizează, conform declarației anuale de venit, venituri majoritare din activitatea de investiții în capital de risc (*business angels*) și care investesc fonduri proprii în societăți necotate la bursă, cu condiția ca investiția totală a acestor investitori în aceeași întreprindere să nu depășească echivalentul în lei a 1.250.000 euro;

b) universități sau centre de cercetare fără scop lucrativ;

c) investitori instituționali, inclusiv fonduri de dezvoltare regională.

d) autorități ale administrației publice locale, cu un buget anual mai mic de echivalentul în lei a 10 milioane euro și cu o populație mai mică de 5.000 de locuitori.

Cu excepția cazurilor prevăzute la alin. (3), o întreprindere nu poate fi considerată mică sau mijlocie dacă cel puțin 25% din capitalul social ori din drepturile de vot ale acesteia sunt controlate, direct sau indirect, în comun ori cu titlu individual, de către una sau mai multe autorități publice.

**Articolul 53** Întreprinderile partenere.

Întreprinderile partenere sunt toate întreprinderile care nu sunt clasificate ca întreprinderi legate și între care există următoarea relație: întreprinderea (din amonte) deține, individual sau în comun cu una ori mai multe întreprinderi legate, 25% sau mai mult din capitalul social ori din drepturile de vot ale unei alte întreprinderi (din aval).

**Articolul 54** Întreprinderile legate.

(1) Întreprinderile legate sunt întreprinderile între care există oricare dintre următoarele raporturi:

a) o întreprindere deține majoritatea drepturilor de vot ale acționarilor sau ale asociaților celeilalte întreprinderi;

b) o întreprindere are dreptul de a numi sau de a revoca majoritatea membrilor consiliului de administrație, de conducere ori de supraveghere a celeilalte întreprinderi;

c) o întreprindere are dreptul de a exercita o influență dominantă asupra celeilalte întreprinderi, în temeiul unui contract încheiat cu această întreprindere sau al unei clauze din statutul acesteia;

d) o întreprindere este acționară sau asociată a celeilalte întreprinderi și deține singură, în baza unui acord cu alți acționari ori asociați ai acelei întreprinderi, majoritatea drepturilor de vot ale acționarilor sau asociaților întreprinderii respective.

(2) Se prezumă că nu există o influență dominantă dacă investitorii prevăzuți la art. 52 alin. (3) nu sunt implicați direct sau indirect în conducerea întreprinderii respective, fără ca drepturile pe care le dețin în calitatea lor de acționar sau asociat să fie prejudiciate.

(3) Sunt considerate întreprinderi legate și întreprinderile între care există oricare dintre raporturile descrise la alin. (1), prin intermediul uneia ori mai multor întreprinderi sau prin oricare dintre investitorii prevăzuți la art. 52 alin. (3).

(4) Întreprinderile între care există oricare dintre raporturile descrise mai sus, prin intermediul unei persoane fizice sau al unui grup de persoane fizice care acționează de comun acord, sunt, de asemenea, considerate întreprinderi legate, dacă își desfășoară activitatea sau o parte din activitate pe aceeași piață relevantă ori pe piețe adiacente.

(5) O piață adiacentă, în sensul prezentei legi, este acea piață a unui produs sau a unui serviciu situată direct în amonte ori în aval pe piața în cauză.

**Articolul 55**Modalitatea de determinare a numărului mediu de salariați.

(1) Numărul mediu de salariați corespunde numărului mediu de persoane angajate în întreprindere în cursul anului, determinat pe bază anuală.

(2) Numărul mediu de salariați reprezintă media aritmetică simplă, rezultată din suma efectivelor zilnice de salariați (exclusiv cei al căror contract de muncă/raport de serviciu a fost suspendat) din anul de referință – inclusiv din zilele de repaus săptămânal, sărbătorile legale și alte zile nelucrătoare – împărțită la numărul total al zilelor calendaristice. În zilele de repaus, sărbători legale și alte zile nelucrătoare se ia în calcul ca efectiv zilnic, numărul salariaților din ziua precedentă, cu excepția celor al căror contract de muncă/raport de serviciu a încetat în această zi.

(3) În efectivele zilnice de salariați avute în vedere la calcularea numărului mediu anual de salariați se includ salariații angajați cu contract individual de muncă/rapoarte de serviciu pe durată determinată sau nedeterminată (inclusiv lucrători sezonieri, managerul/administratorul) care desfășoară o activitate permanentă în întreprindere și care beneficiază de avantaje financiare oferite de întreprindere.

(4) La calcularea numărului mediu anual de salariați nu se vor avea în vedere salariații al căror contract individual de muncă este suspendat pentru perioada luată în calcul, conform prevederilor legale, și ucenicii și elevii sau studenții care urmează o formă de pregătire profesională pe bază de contract de ucenicie sau de formare profesională.

(5) Nu vor fi introduși în numărul mediu anual de salariați salariații aflați în concediu de maternitate sau parental, pentru îngrijirea copilului, aflați în concedii fără plată, în concedii medicale, greve, detașați la lucru în străinătate, alte absențe neplătite.

(6) Salariații angajați cu program parțial sunt incluși proporțional cu timpul efectiv lucrat sau prevăzut în contractul individual de muncă.

**Articolul 56** Datele utilizate pentru clasificarea întreprinderilor și perioadele de referință.

1) Datele utilizate pentru aprecierea numărului de salariați și plafoanelor financiare vor fi cele din ultima situație financiară aprobată. În calculul cifrei de afaceri anuale sumele selectate nu vor include taxa pe valoarea adăugată și alte taxe indirecte.

2) În cazul în care, la data întocmirii situațiilor financiare anuale, o întreprindere constată că, pe o bază anuală, a depășit sau a scăzut sub plafoanele de personal sau financiare prevăzute în articolele 4 și 5, acest lucru nu va duce la pierderea sau dobândirea statutului de întreprindere mijlocie, mică sau microîntreprindere, cu excepția cazului în care aceste plafoane sunt depășite în două situații financiare consecutive.

3) În cazul întreprinderilor nou înființate, ale căror situații financiare nu au fost încă aprobate, datele aplicabile trebuie să fie derivate dintr-o estimare de bună credință realizată pe parcursul exercițiului financiar, și se declară pe propria răspundere de către reprezentantul întreprinderii în cauză.

(4) În cazul unei întreprinderi autonome, datele, inclusiv numărul mediu anual de salariați, vor fi stabilite exclusiv pe baza situațiilor financiare anuale ale întreprinderii respective.

(5) Datele, inclusiv numărul mediu anual de salariați, ale unei întreprinderi partenere sau legate cu o altă întreprindere se vor stabili pe baza situațiilor financiare anuale și a altor date ale întreprinderii ori, dacă există, pe baza situațiilor financiare anuale consolidate în care întreprinderea este inclusă, care se vor cumula cu datele oricărei întreprinderi partenere a întreprinderii în cauză, situată imediat în amonte sau în aval de aceasta, proporțional cu procentul de participare la capital ori cu procentul drepturilor de vot (cel mai ridicat dintre aceste procente).

(6) Datele prevăzute la alin. (5) se vor cumula în proporție de 100% cu datele oricărei întreprinderi care este legată direct sau indirect de întreprinderea în cauză, dacă datele nu sunt deja incluse în situațiile financiare anuale consolidate.

(7) Datele întreprinderilor partenere ale întreprinderii în cauză trebuie să provină din situațiile financiare anuale proprii și din celelalte date consolidate, dacă acestea există. La acestea se adaugă 100% din datele întreprinderilor legate de aceste întreprinderi partenere, cu excepția cazului în care aceste date au fost deja incluse prin consolidare.

(8) Datele întreprinderilor cu care întreprinderea respectivă este legată trebuie să provină din situațiile financiare anuale proprii și din celelalte date consolidate, dacă acestea există. La acestea se adaugă, în mod proporțional, datele oricărei întreprinderi partenere a acestor întreprinderi legate, situată imediat în amonte sau în aval de acestea, cu excepția cazului în care au fost deja incluse în situațiile financiare anuale consolidate, într-o proporție cel puțin egală cu procentul definit la alin. (5).

(9) Atunci când în evidențele consolidate nu sunt incluse informații cu privire la numărul mediu anual de salariați al unei întreprinderi, cifrele privind numărul mediu anual de salariați se calculează prin cumularea proporțională a datelor aferente întreprinderilor partenere și a datelor aferente întreprinderilor cu care întreprinderea respectivă este legată.”.

**4**. Articolul 6 alineat (1) se expune în următoarea redacție:

„(1) Categoria de întreprindere micro, mică sau mijlocie apare la întrunirea condițiilor stipulate la art.5, în condițiile stabilite la art. 56, sau în baza declarației pe propria răspundere (denumită în continuare declarație) pentru întreprinderile nou-înregistrate.”.

**Art. II.** Prezenta lege intră în vigoare la data publicării în Monitorul Oficial al Republicii Moldova.

Viceprim-ministru,

ministrul dezvoltării

economice și digitalizării Dumitru ALAIBA

Secretarul general al Guvernului Artur Mija